Másodéves gyógyszerészhallgatók nyári gyógyszertári gyakorlatának tematikája

**A gyakorlat időtartama: 4 hét, napi 8 óra, amiből 2 óra egyéni felkészülésre fordítható**

A gyógyszerészhallgatónak a másodéves közforgalmú gyógyszertárban végzett szakmai gyakorlaton az alábbi területeken kell megfelelő jártasságot szereznie, aminek eredményeként megfelelően tájékozódik a közforgalmú gyógyszertár személyi és tárgyi feltételeiről, valamint a közforgalmú gyógyszertár működéséről és az ott végzett munka folyamatokról, tevékenységekről.

**A hallgatóval szemben támasztott követelmények:**

Fogadja el, írja alá a titoktartási nyilatkozatot.

A gyakorló helytől való esetleges távolmaradását a képzőhely vonatkozó szabályai értelmében hitelt érdemlően igazolja. A hiányzás pótlása kötelező.

Kövesse az oktató gyógyszerész szakmai útmutatását.

**A hallgatótól a gyakorlat elvégzése után elvárt képességek:**

* eddigi tanulmányai során megszerzett elméleti ismeretek gyakorlati alkalmazása,
* ismerje a közforgalmú gyógyszertár helyiségeit és eszközeit, megfelelően tájékozódjon a gyógyszerészi munka során alkalmazott kézikönyvekben és szakmai folyóiratokban
* a közforgalmú gyógyszertárban végzett munkafolyamatokról megfelelő tájékozódás
* a gyógyszertár munkatársaival való megfelelő kapcsolattartás,

**A hallgató feladatai a gyakorlat során:**

Az oktató gyógyszerész felügyeletével illetve irányításával **részt vesz** a következő tevékenységekben):

1. **A gyógyszertár személyi és tárgyi feltételei:**
	* A gyógyszertárban dolgozók tevékenységi körének, a rájuk vonatkozó szabályok, rendeletek megismerése
	* A gyógyszertár működési rendjéről való tájékozódás
	* A gyógyszertárban folyó munkafolyamatok rendjének megismerése
	* A helyiségek, berendezések, felszerelések, gyógyszertári munkaeszközök és a rájuk vonatkozó szabályok, rendeletek megismerése
	* Gyógyszer alapanyagok és gyári készítmények elhelyezése, szabályszerű eltartása, megfelelő nevezéktan elsajátítása
	* Gyógyszerészi kézikönyvek és szakmai folyóiratok megismerése
	* Ismerkedés a gyógyszertári számítógépes programokkal
	* Ismerkedés a gyógyszertári munkát szabályozó és felügyelő szervezetekkel és az érdekképviseleti szervezetekkel
2. **Gyógyszerkészítés:**
	* egyszerű gyógyszer technológiai műveletek elsajátítása (mérés, szitálás, porok keverése, hígítások, oldatkoncentráció kiszámítása, dózis számolások valamint a gyógyszertári gyakorlatban előforduló egyéb egyszerű számolás)
	* ismerkedés a magisztrális gyógyszerkészítéssel, eszközeivel
	* folyékony gyógyszerformák felügyelettel történő elkészítése, szabályszerű csomagolás. szignálás expediálás gyakorlatával történő ismerkedés

**Számonkérés:**

Elektronikus munkafüzet vezetése**: kéthetente 1 a tematikához kapcsolódó gyakorlati probléma** leírása fél-egy oldal terjedelemben.

Az oktató gyógyszerész a munkát és a leírást kéthetente ellenőrzi és értékeli 5 fokozatú értékeléssel. Az elektronikus munkafüzetet a Dékáni Hivatalnak a képzőhely vonatkozó szabályai szerint eljuttatja.

A gyakorlat végén a hallgató összesített gyakorlati munkáját az oktató gyógyszerész a minősítő lapon szövegesen értékeli és 3 fokozatú értékeléssel is minősíti. Ezt kinyomtatva, aláírva eljuttatja a Dékáni Hivatalba a képzőhely vonatkozó szabályai szerint.

**Hallgatói értékelés**

A gyakorlatot követően a hallgató kitölti a gyakorlóhely és az oktató gyógyszerész munkájának véleményezésére szolgáló kérdőívet a képzőhely vonatkozó szabályai szerint.